Aage Frandsen (SF), 2000-11-22:
SF er enig med forespørgeren fra Venstre i, at det er vigtigt, at der findes gennemskuelige regler for, hvordan offentliggørelse på baggrund af resultater af tilsynsbesøg må finde sted.
SF er også enig i, at det er vigtigt, at disse regler er så præcise som muligt.
Derimod finder vi det ikke særlig relevant eller fornuftigt, at reglerne skulle være sammenlignelige.
Vi mener ikke, at det er muligt, for det forudsætter nemlig, at forholdene fra et område til et andet område er sammenlignelige, og det mener vi altså ikke at de er.
I denne her slags sager er der, som det allerede er blevet nævnt, to hensyn at tage, som i sig selv er vigtige at forfølge: Det er for det første hensynet til brugerne og forbrugerne afhængigt af, hvad det er for nogle områder, vi taler om, og for det andet hensynet til producenternes og de handlendes retssikkerhed.
Det afgørende i forbindelse med eventuel offentliggørelse på f.eks. - som det nu har været fremme flere gange - levnedsmiddelområdet er, at det ene og alene sker af hensyn til forbrugerne.
Hvis der er producenter eller handlende, der klart og tydeligt samt vedblivende overtræder reglerne, kan det være rigtigt at offentliggøre dette af hensyn til forbrugerne.
Derfor er offentliggørelse heller ikke, som det også er blevet nævnt, nogen erstatning for den myndighedsudøvelse, som under alle omstændigheder skal finde sted i form af påbud eller forbud eller bøde, hvis reglerne ikke overholdes.
SF er enig med forespørgeren i, at det er vigtigt, at reglerne på disse områder er så gennemskuelige og så præcise som overhovedet muligt, så de mennesker og virksomheder, som reglerne vedrører, ved, hvad de har at rette sig efter.
De burde ikke være i god tro, når de f.eks. i forbindelse med overtrædelse af reglerne skal tage stilling; de skal ikke kunne overtræde reglerne, hvis de har mulighed for at kende til, hvad der er rigtigt. En offentliggørelse, der sker af hensyn til forbrugerne og brugerne, er det vi mener man alene skal gå efter.
Det er også vigtigt at understrege, at en forudsætning for, at resultaterne kan eller skal offentliggøres, er, at materialet bygger på oplysninger, der reelt siger noget om kvaliteten eller mangelen på samme, hvis det er kvaliteten, det drejer sig om.
I den forbindelse lagde jeg mærke til, at forespørgeren, fru Eva Kjer Hansen, understregede, at de skulle være objektive og brugbare, og det mener vi er helt rigtigt.
Og i den forbindelse er det interessant, at det er Venstre, der rejser en forespørgsel og sætter spørgsmålstegn ved relevansen af offentliggørelse i forbindelse med tilsynsbesøg, netop fordi det er Venstre, som har sagt, at man skal offentliggøre karakterer i folkeskolen.
Det må - når man foreslår det - angiveligt være ud fra
en betragtning om, at brugerne på den måde bedre kan tage stilling til en skoles kvalitet i forhold til, hvad de mener er godt for deres børn.
Men netop det er et område, hvor man kan sige, at det ikke illustrerer - i form af karakterer - de relevante oplysninger.
Der er mange andre ting, der skal tages hensyn til.
Derfor mener vi i virkeligheden, at det er lettere, når det drejer sig om levnedsmiddelområdet, end hvis det f.eks. drejer sig om folkeskolen, at tale om, at noget er objektivt og brugbart.
Omvendt medgiver jeg gerne fru Eva Kjer Hansen eksemplet
Med hensyn til en eventuel vedtagelse, hvor jeg kan forstå at der er en række ord, som man godt kunne lave om eller lade udgå, så kunne jeg godt have lavet en vedtagelse, som jeg synes at jeg kunne stemme for, men så skulle det være noget andet end det, der er i denne.
Og jeg vil godt gennemgå det, der er problematisk i dette her forslag til vedtagelse: For det første mener jeg ikke, at vi har brug for en tværministeriel arbejdsgruppe.
For det andet mener jeg ikke, at man kan tale om, at der skal være et generelt regelsæt.
Der er nogle generelle principper, man skal følge.
Derfor vil jeg i højere grad koncentrere mig om ting, som jeg mener regeringen bør bekræfte:
For det første skal der være tale om gennemskuelige og klare regler i forbindelse med, hvad der skal offentliggøres, og at man ved det på forhånd.
Og jeg vil gerne have, at regeringen bekræfter, at den i forhold til de enkelte ressortministerier vil sikre, at de ting overholdes.
For det andet er det også helt afgørende, at man sikrer, at retssikkerheden er i orden, og at det, man offentliggør, er relevant, at det er brugbart.
Jeg vil også godt have bekræftet, at det er det, man vil gøre. De to ting vil jeg, og så vender jeg måske tilbage igen, da tiden er udløbet, have, at justitsministeren bekræfter.